CELEX: 32014R0502
Language: el
Date: 2014-03-11 00:00:00
Title: Κατ' εξουσιοδότηση κανονισμός (ΕΕ) αριθ. 502/2014 της Επιτροπής, της 11ης Μαρτίου 2014 , για τη συμπλήρωση του κανονισμού (ΕΚ) αριθ. 73/2009 του Συμβουλίου και του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου όσον αφορά τη βάση υπολογισμού των μειώσεων που εφαρμόζονται στους γεωργούς από τα κράτη μέλη λόγω της γραμμικής μείωσης των ενισχύσεων το 2014 και της δημοσιονομικής πειθαρχίας για το ημερολογιακό έτος 2014

16.5.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 145/20
            
         ΚΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) αριθ. 502/2014 ΤΗΣ ΕΠΙΤΡΟΠΉΣ
   της 11ης Μαρτίου 2014
   για τη συμπλήρωση του κανονισμού (ΕΚ) αριθ. 73/2009 του Συμβουλίου και του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου όσον αφορά τη βάση υπολογισμού των μειώσεων που εφαρμόζονται στους γεωργούς από τα κράτη μέλη λόγω της γραμμικής μείωσης των ενισχύσεων το 2014 και της δημοσιονομικής πειθαρχίας για το ημερολογιακό έτος 2014
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 73/2009 του Συμβουλίου, της 19ης Ιανουαρίου 2009, σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς, για την τροποποίηση των κανονισμών (ΕΚ) αριθ. 1290/2005, (ΕΚ) αριθ. 247/2006, (ΕΚ) αριθ. 378/2007 και για την κατάργηση του κανονισμού (ΕΚ) αριθ. 1782/2003 (1), και ιδίως το άρθρο 140α,
   Έχοντας υπόψη τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 του Συμβουλίου και του κανονισμού (ΕΚ) αριθ. 73/2009 του Συμβουλίου (2), και ιδίως το άρθρο 8 παράγραφος 3,
   Εκτιμώντας τα ακόλουθα:
   
               (1)
            
            
               Το άρθρο 40 παράγραφος 3 του κανονισμού (ΕΚ) αριθ. 73/2009, όπως τροποποιήθηκε με το άρθρο 6 παράγραφος 2 του κανονισμού (ΕΕ) αριθ. 1310/2013 του Ευρωπαϊκού Κοινοβουλίου και του Συμβουλίου (3) προβλέπει γραμμική μείωση των άμεσων ενισχύσεων για το 2014. Το άρθρο 8 του κανονισμού (ΕΕ) αριθ. 1307/2013 προβλέπει την αναπροσαρμογή των άμεσων ενισχύσεων για λόγους δημοσιονομικής πειθαρχίας. Θα πρέπει να προβλεφθούν διατάξεις με τις οποίες θα διασφαλίζεται η βέλτιστη εφαρμογή των εν λόγω μειώσεων το 2014.
            
         
               (2)
            
            
               Για λόγους διαφάνειας και προβλεψιμότητας, είναι σκόπιμο, η μέθοδος υπολογισμού των δύο μειώσεων, η οποία χρησιμοποιείται για τον υπολογισμό των ποσών των ενισχύσεων που θα καταβληθούν στους γεωργούς για το οικονομικό έτος 2014 να είναι η ίδια με τη μέθοδο υπολογισμού της γραμμικής μείωσης των άμεσων ενισχύσεων λόγω της εφαρμογής του άρθρου 8 παράγραφος 1 του κανονισμού (ΕΚ) αριθ. 73/2009 και της μείωσης για λόγους δημοσιονομικής πειθαρχίας δυνάμει του άρθρου 11 του εν λόγω κανονισμού, όπως προβλέπεται στο άρθρο 79 παράγραφος 1 του κανονισμού (ΕΚ) αριθ. 1122/2009 της Επιτροπής (4) και δυνάμει του κατ' εξουσιοδότηση κανονισμού (ΕΕ) αριθ. 635/2013 της Επιτροπής (5).
            
         
               (3)
            
            
               Το άρθρο 29 παράγραφος 5 του κανονισμού (ΕΚ) αριθ. 73/2009, όπως τροποποιήθηκε από το άρθρο 6 σημείο 1 του κανονισμού (ΕΕ) αριθ. 1310/2013 προβλέπει τη δυνατότητα για τα κράτη μέλη να χορηγούν, από τις 16 Οκτωβρίου 2014, προκαταβολές στους γεωργούς για το 2014. Για λόγους συνεκτικότητας με τους κανόνες που ισχύουν για το έτος 2013 σύμφωνα με τον εκτελεστικό κανονισμό (ΕΕ) αριθ. 946/2013 της Επιτροπής (6), που προβλέπει ότι οι προκαταβολές είναι δυνατόν να χορηγούνται χωρίς να ληφθεί υπόψη η αναπροσαρμογή για λόγους δημοσιονομικής πειθαρχίας, σύμφωνα με το άρθρο 11 του κανονισμού (ΕΚ) αριθ. 73/2009, είναι σκόπιμο να προβλεφθεί ότι, επίσης, το 2014, μπορούν να χορηγηθούν προκαταβολές χωρίς να ληφθούν υπόψη οι μειώσεις λόγω της δημοσιονομικής πειθαρχίας που προβλέπεται στο άρθρο 26 του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (7) και στο άρθρο 8 του κανονισμού (ΕΕ) αριθ. 1307/2013. Στο υπόλοιπο της πληρωμής από την 1η Δεκεμβρίου 2014 θα πρέπει να ληφθεί υπόψη το ισχύον κατά τη χρονική εκείνη ποσοστό αναπροσαρμογής για λόγους δημοσιονομικής πειθαρχίας.
            
         
               (4)
            
            
               Δεδομένου ότι ο παρών κανονισμός εφαρμόζεται στις αιτήσεις ενισχύσεων που υποβάλλονται για το 2014, θα πρέπει να αρχίσει να ισχύει την επομένη της δημοσίευσής του,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι μειώσεις λόγω της γραμμικής μείωσης των άμεσων ενισχύσεων το 2014 που προβλέπεται στο άρθρο 40 παράγραφος 3 του κανονισμού (ΕΚ) αριθ. 73/2009, καθώς και οι μειώσεις λόγω της δημοσιονομικής πειθαρχίας που προβλέπεται στο άρθρο 8 του κανονισμού (ΕΕ) αριθ. 1307/2013 για το ημερολογιακό έτος 2014 επιβάλλονται στο άθροισμα ενισχύσεων από τα διάφορα καθεστώτα στήριξης που απαριθμούνται στο παράρτημα I του κανονισμού (ΕΚ) αριθ. 73/2009 τις οποίες δικαιούται κάθε γεωργός μετά την εφαρμογή του άρθρου 78 του κανονισμού (ΕΚ) αριθ. 1122/2009.
   Οι εν λόγω μειώσεις επιβάλλονται πριν από εκείνες που προβλέπονται στο άρθρο 79 παράγραφος 2 του κανονισμού (ΕΚ) αριθ. 1122/2009.
   Άρθρο 2
   Οι προκαταβολές που αναφέρονται στο άρθρο 29 παράγραφος 5 του κανονισμού (ΕΚ) αριθ. 73/2009 μπορούν να καταβληθούν χωρίς να ληφθούν υπόψη οι μειώσεις λόγω της δημοσιονομικής πειθαρχίας που προβλέπεται στο άρθρο 26 του κανονισμού (ΕΕ) αριθ. 1306/2013 και στο άρθρο 8 του κανονισμού (ΕΕ) αριθ. 1307/2013. Στο υπόλοιπο πληρωμής που πρέπει να χορηγηθεί στους δικαιούχους από την 1η Δεκεμβρίου 2014 λαμβάνεται υπόψη το ποσοστό αναπροσαρμογής για λόγους δημοσιονομικής πειθαρχίας που ίσχυε εκείνη τη χρονική περίοδο, για το συνολικό ποσό των άμεσων ενισχύσεων για το ημερολογιακό έτος 2014.
   Άρθρο 3
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται στις αιτήσεις ενίσχυσης για το έτος 2014.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Μαρτίου 2014.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 30 της 31.1.2009, σ. 16.
   
      (2)  ΕΕ L 347 της 20.12.2013, σ. 608.
   
      (3)  Κανονισμός (ΕΕ) αριθ. 1310/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη θέσπιση ορισμένων μεταβατικών διατάξεων για τη στήριξη της αγροτικής ανάπτυξης από το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την τροποποίηση του κανονισμού (ΕΕ) αριθ. 1305/2013 του Ευρωπαϊκού Κοινοβουλίου και του Συμβουλίου όσον αφορά τους πόρους και την κατανομή τους για το έτος 2014 και την τροποποίηση του κανονισμού (ΕΚ) αριθ. 73/2009 του Συμβουλίου και των κανονισμών (ΕΕ) αριθ. 1307/2013, (ΕΕ) αριθ. 1306/2013 και (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την εφαρμογή τους κατά το έτος 2014 (ΕΕ L 347 της 20.12.2013, σ. 865).
   
      (4)  Κανονισμός (ΕΚ) αριθ. 1122/2009 της Επιτροπής, της 30ής Νοεμβρίου 2009, σχετικά με τη θέσπιση λεπτομερών διατάξεων εφαρμογής του κανονισμού (ΕΚ) αριθ. 73/2009 του Συμβουλίου όσον αφορά την πολλαπλή συμμόρφωση, τη διαφοροποίηση και το ολοκληρωμένο σύστημα διαχείρισης και ελέγχου, στο πλαίσιο των καθεστώτων άμεσης στήριξης για τους γεωργούς που προβλέπονται στον εν λόγω κανονισμό, καθώς και λεπτομερών διατάξεων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά την πολλαπλή συμμόρφωση στο πλαίσιο του καθεστώτος στήριξης που προβλέπεται για τον αμπελοοινικό τομέα (ΕΕ L 316 της 2.12.2009, σ. 65).
   
      (5)  Κατ' εξουσιοδότηση κανονισμός (ΕΕ) αριθ. 635/2013 της Επιτροπής, της 25ης Απριλίου 2013, για τη συμπλήρωση του κανονισμού (ΕΚ) αριθ. 73/2009 του Συμβουλίου σχετικά με τη βάση υπολογισμού των μειώσεων που εφαρμόζονται στους γεωργούς από τα κράτη μέλη λόγω των προσαρμογών των ενισχύσεων το 2013 και της δημοσιονομικής πειθαρχίας για το ημερολογιακό έτος 2013 (ΕΕ L 183 της 2.7.2013, σ. 1).
   
      (6)  Εκτελεστικός κανονισμός (ΕΕ) αριθ. 946/2013 της Επιτροπής, της 2ας Οκτωβρίου 2013, για τις προκαταβολές που πρέπει να καταβληθούν από τις 16 Οκτωβρίου 2013 όσον αφορά τις άμεσες ενισχύσεις που απαριθμούνται στο παράρτημα I του κανονισμού (ΕΚ) αριθ. 73/2009 του Συμβουλίου σχετικά με τη θέσπιση κοινών κανόνων για τα καθεστώτα άμεσης στήριξης για τους γεωργούς στο πλαίσιο της κοινής γεωργικής πολιτικής και τη θέσπιση ορισμένων καθεστώτων στήριξης για τους γεωργούς (ΕΕ L 261 της 3.10.2013, σ. 25).
   
      (7)  Κανονισμός (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).